Iуэху дахэм и къежьапIэ
Налшык къалэ дэт 12-нэ курыт еджапIэм дыгъуасэ Iэтауэ къыщызэIуахащ художественнэ гимнастикэмкIэ центр. Пщащэхэм папщIэ щыIэ а спорт лIэужьыгъуэмкIэ центр щхьэхуэр къыщызэIуахым кърихьэлIащ КъБР-м и Iэтащхьэм и щхьэгъусэ Къанокъуэ ФатIимэ, министерствэхэм я лIыкIуэхэр, егъэджакIуэхэр, адэ-анэхэр.
ХьэщIэхэр школым и щIыхьэпIэм деж къыщызэтеувыIэри, еплъащ школыр къэзыухауэ иджы къулыкъу зэхуэмыдэхэм пэрыт, республикэм щыцIэрыIуэ цIыхухэм я сурэтхэм. Блыным фIэлът школым и цIэр фIыкIэ зыгъэIу, унэтIыныгъэ зэмылIэужьыгъуэхэмкIэ зэпеуэхэм щытекIуэ, фIыуэ еджэ ныбжьыщIэхэм я сурэтхэри.
Художественнэ гимнастикэмкIэ ныбжьыщIэхэр щагъэсэну, абы папщIэ зыхуеинухэмкIэ фIыуэ къызэгъэпэща спорт пэшым и щIыхьэпIэм ищIа лентI плъыжьыр Къанокъуэ ФатIимэ зэпиупщIа нэужь, хьэщIэхэр пэш хуитышхуэм ирагъэблэгъащ. Абыхэм фIэхъус псалъэкIэ захуигъэзащ 12-нэ курыт школым и унафэщI Шыгъушэ Аслъэнбэч. Абы къыхигъэщащ Налшык къалэ нэхъыжь дыдэу дэт школхэм ящыщ зым, егъэджэныгъэ лэжьыгъэм къыдэкIуэу, IуэхуфI куэд зэрыщызэфIагъэкIыр, иджы художественнэ гимнастикэмкIэ дерсхэри зэрыщекIуэкIынур.
— Хуабжьу си гуапэщ мыпхуэдэ Iуэху дахэ сызэрыхэтыр, — жиIащ Къанокъуэ ФатIимэ. — Сабийхэм я зыужьыныгъэм тебгъэкIуадэ къарур зэи пщIэншэ хъуркъым. Нобэ сабийхэр щагъэсэну къызэIуах центрыр икъукIэ щхьэпэ хъуну къызолъытэ. Узыншагъэ къазэрыхуихьынум нэмыщIи, гимнастикэр сэбэп хъунущ хъыджэбз цIыкIум и Iэпкълъэпкъыр дахэу щытынымкIэ, и гупсысэм зиужьынымкIэ, нэгъуэщIхэмкIи. Сэ сызэреплъымкIэ, пщащэ куэдым жэрдэм къакъуэкIынущ мы центрым къэкIуэну. Си фIэщ мэхъу мы школым дяпэкIэ къыщIэкIыну сабийхэм республикэм, къэралым, дуней псом зи цIэр фIыкIэ щызыгъэIунхэр къазэрыхэкIынур. Ди гъащIэм гуапагъэ, макъамэ, насып нэхъыбэ хэтыну Тхьэм жиIэ. Абы щыгъуэм мыхъумыщIагъэмрэ залымыгъэмрэ дунейм лей щыхъунущ.
КъБР-м егъэджэныгъэмрэ щIэныгъэмкIэ и министр Семэн Пщыкъанрэ КъБР-м спортымрэ туризмэмкIэ и министрым и къуэдзэ Улаков Юсупрэ бысымхэм ехъуэхъуащ икIи жаIащ а министерствэхэм сыт и лъэныкъуэкIи зыкъызэрыщIагъэкъуэнур.
ЗэIущIэм къыщыпсэлъащ 12-нэ курыт школыр къэзыуха, Олимп Джэгухэм я чемпион Къардэн Мурат:
— Илъэс куэд и пэкIэ къэзуха школым мыпхуэдэ IуэхукIэ сыкъызэрыкIуар хуабжьу си гуапэщ. Спортыр сыт щыгъуи цIыху гъащIэм хэтын хуей Iуэхуу къысщохъу. ИкIи хъыджэбз цIыкIухэр куэду абы зэрыхэмыхьэр сигу къеуэрт. А хэт мащIэри атлетикэ хьэлъэмрэ бэнэнымрэ дихьэхыу арат. Иджы икъукIэ IэмалыфI диIэ хъуащ ди пщащэхэр Iуэху дахэм дедгъэхьэхынымкIэ.
Адэ-анэхэм къабгъэдэкIыу Къэрэгъул Хъусен фIыщIэ яхуищIащ кърахьэжьа IуэхумкIэ закъыщIэзыгъэкъуа псоми.
ЗэIущIэр ягъэдэхащ художественнэ гимнастикэм зыхуэзыгъасэ цIыкIухэм, школым и уэрэджыIакIуэ, къэфакIуэ ныбжьыщIэхэм.
НэщIэпыджэ Замирэ.
